પેટ્રોલનાં ભાવ આસમાને ચઢશે એટલે ધરતી પરથી વાહનો ધીમેધીમે અદ્ગશ્ય થઈ જશે. સાયકલો પછી સ્ટેટસ સિમ્બોલ બની જશે. સાયકલનાં કાળાબજાર થશે. સાઈકલ પર ગર્લ ફ્રેન્ડ સાથે ‘ચાંદી કી સાઈકલ, સોને કી સીટ, આઓ ચલે ડાર્લિંગ ચલે ડબલ સીટ’ જેવા ગીત યુવાનો ગાઈ શકાશે. આમ કસરતની કસરત થશે અને રોમાંસનો રોમાંસ. અરે, સાઈકલની ઘંટડી વગાડવાથી અંગુઠાને પણ કસરત મળશે. સલમાન ખાન જેવા અંગુઠાના મસલ્સનું પ્રદર્શન કરશે અને ગીતમાં આવા અંગુઠાથી વિચિત્ર હરકત કરી ફિલ્મને હીટ કરશે. જનતાનાં જીમના રૂપિયા બચશે અને ગર્લફ્રેન્ડ સાથે ઘનિષ્ટતા કેળવાશે. ગર્લફ્રેન્ડને પણ માવાખાઉં માવજીનાં પરસેવાની વાસ વહેલી સૂંઘવા મળશે, એટલે ભવિષ્યમાં બેડરૂમમાં રાડા ઓછા થશે. છોકરીઓ પણ પછી ડબલ સવારી સાયકલ ખેંચી શકે તેવાં મજુરીયા છોકરાઓને જ પસંદ કરશે. આમ કસરત કરી બોડી બનાવનાર અખાડીયનોને તક મળશે. આમ ધનિક અને શ્રમિક સૌને સમાન તક મળશે.